钦定古今图书集成/明伦汇编/皇极典/第273卷 > 南齐
## 钦定古今图书集成/明伦汇编/皇极典/第273卷 > 南齐

### 明帝建武二年诏禁奢侈以厚风俗

按《南齐书明帝本纪》，建武二年“冬十月丁卯，诏曰：‘轨
世去奢，事殷哲后；训物以俭，理镜前王。朕属流弊之
末，袭浇浮之季，虽恭己弘化，刻意隆平，而礼让未兴，
侈华犹竞。永览元风，兢言集愧，思所以还淳改俗，反
古移民。可罢东田，毁兴光楼。并诏水衡量省御乘’。”

### 和帝中兴二年建安郡公萧衍下令励俗

按《南齐书和帝本纪》，不载　按《梁书武帝本纪》，中兴
元年十二月，诏封高祖建安郡公。二年正月，高祖下
令曰：“夫在上化下，草偃风从，世之浇淳，恒由此作。自
永元失德，书契未纪，穷凶极悖，焉可胜言。既而璇室
外构，倾宫内积，奇技异服，殚所未见。上慢下暴，淫侈
竞驰，国命朝权，尽移近习。并甲第康衢，渐台广室，长
袖”低昂，等和戎之赐；珍羞百品，同伐冰之家。愚人因
之，浸以成俗，骄艳竞爽，夸丽相高。至乃市井之家，貂
狐在御；工商之子，缇绣是袭。日入之次，夜分未反；昧
爽之朝，期之清旦。圣明肇运，励精惟始，虽曰“缵戎，殆
同创革。且淫费之后，继以兴师，巨桥鹿台，雕罄不一。
孤忝荷大宠，务在澄清，思所以仰述皇”朝大帛之旨，
俯厉微躬，《鹿裘》之义，解而更张，斲雕为朴。自非可以
奉粢盛，修绂冕，习礼乐之容，缮甲兵之备。此外众费，
一皆禁绝。御府中署，量宜罢省。掖庭备御妾之数，大
享绝郑卫之音。其中有可以率先卿士，准的甿庶，菲
食薄衣，请自孤始。加群才并轨，九官咸事。若能人务
退食，竞存约己，移风易俗，庶期月有成。昔毛玠在朝，
士大夫不敢靡衣偷食。魏武叹曰：“孤之法不如毛尚
书。”孤虽德谢往贤，任重先达，实望多士得其此心。外
可详为条格。